Beliašas
Beliašas (tot. перямач / pərəməç / pärämäç, bašk. бәрәмес, rus. беляш) – riebaluose virtas apskritas pyragėlis su mėsos įdaru, totorių ir baškirų patiekalas. Gaminamas iš neraugintos arba raugintos tešlos, dažniausias įdaras – malta mėsa ir smulkintas svogūnas. Pradžioje beliašai buvo gaminami iš smulkiai supjaustytos ir išvirtos mėsos, tačiau vėliau išpopuliarėjo žalia malta mėsa. Beliašų įdaras taip pat gali būti bulvės arba varškė. Dažniausia beliašo forma – suplotas rutulys su skyle viduryje. Kitaip nei spurgose, skylė neina kiaurai, o padaroma tik viršuje, kad būtų matomas įdaras. Pyragėlio forma šiek tiek panaši į rusiškas bandeles su varške (rus. ватрушка). Išskirtinę formą tradiciniam beliašui suteikia aplink skylę tvarkingai išminkyta tešla. Tradiciškai patiekiamas su sultiniu, katyku arba airanu. Manoma, kad rusiškas žodis beliašas (rus. беляш), vartojamas ir lietuvių kalboje, galbūt kilęs iš totorių kalbos žodžio bəleş, reiškiančio iškeptą pyragą su mėsos ir bulvių įdaru. Šiandien beliašai gaminami ir be skylės viršuje. Mėsa įdaryti beliašai kartu su bandelėmis su varške ir čeburekais, yra įprastas gatvės maistas Rusijoje ir kitose posovietinėse šalyse. Suomijoje beliašas vadinamas pärämätsi ir pirmą kartą pasirodė septintajame dešimtmetyje Tamperėje.